කිරිපිටි සමාගම්වල ඇති සියලුම ගබඩා පාරිභෝගික අධිකාරිය යටතේ ලියාපදිංචි කිරීමට අවශ්‍ය ගැසට් පත්‍රයක් නිකුත් කිරීමට කටයුතු සම්පාදනය කරන ලෙසට සමූපකාර හා අභ්‍යන්තර වෙළෙඳ කටයුතු ඇමැති ජොන්ස්ටන් ප්‍රනාන්දු මහතා අමාත්‍යාංශ ලේකම්වරයාට උපදෙස් දී තිබේ.පාරිභෝගික අධිකාරිය අනාවරණය කරන පරිදි කල් ඉකුත් වූ මිනිස් පරිභෝජනයට නුසුදුසු කිරිපිටිවල කල් ඉකුත්වීමේ කාලය වෙනස් කර අලෙවි කිරීමේ සහ මිල වැඩි කිරීම සඳහා කිරිපිටි තොග සඟවා තැබීම වැළැක්වීම ඇතුළු මහා පරිමාණ ජාවාරම් වැළැක්වීමට මේ තීරණය ගැනීමට සිදු වූ බව සඳහන් වේ.තවද මේ ගැසට් පත්‍රය මඟින් ඕනෑම අවස්ථාවක එම කිරිපිටි ගබඩා පරීක්ෂාවට ලක්කිරීමට හැකිවන ලෙස නීති සම්පාදන සකස් කරන ලෙසටත් අමාත්‍යවරයා අමාත්‍යාංශ ලේකම්වරයාට උපදෙස් ලබා දී තිබේ.